**צֶגָה (צגנש) מֶלָקוּ** (נולדה בט' בטבת ה'תשכ"ו, 1 בינואר 1968) היא חברת הכנסת העשרים וחמש מטעם מפלגת הליכוד. בעבר הייתה עיתונאית, סופרת ופעילה חברתית ישראלית. לפני כן, עבדה ברשות השידור כמנהלת רשת א', ובתאגיד השידור הציבורי "כאן" ערכה והגישה גם תוכניות בשפה האמהרית.

ביוגרפיה
--------

מלקו נולדה, גדלה והתחנכה בגונדר שבאתיופיה, ועלתה לישראל בגפה בשנת 1984 כשהייתה בת 16. מיד עם עלייתה פתחה במאבק לאיחוד עם משפחתה – עד לעלייתם לישראל של הוריה.

מלקו בעלת תואר ראשון במדעי המדינה וסוציולוגיה מאוניברסיטת בר-אילן, תואר שני במנהל עסקים מטורו קולג' שבניו יורק ארה"ב, ותואר שלישי מאוניברסיטת אדם מיצקביץ' שבווילנה ליטא[דרוש מקור][מפני ש...], במדעי המדינה ועיתונאות.

### קריירה

מלקו עבדה ברשות השידור בתחנת הרדיו מטעמה קול ישראל במגוון תפקידי עריכה והגשה עיתונאית, ביניהם מנהלת מחלקת השידורים באמהרית, ולאחר מכן כמנהלת תחנת הרדיו של רשת א'.

משנת 1995 ועד היום מרצה בהתנדבות בבתי ספר, מוסדות, בסיסי צה״ל, בי״ס לשוטרים ומתנ״סים בנושאי עלייה וקליטה של הקהילה האיתיופית.

בשנים 1994-1998 עבדה במועצה לשלום הילד.

משנת 2000 ועד היום מתרגמת חוברות למשרד החינוך בנושאי ועדות רר, מתרגמת למשרד הקליטה ולפיקוד העורף של מערך ההסברה.

בשנים 1997–2002 ערכה והגישה בטלוויזיה החינוכית את התוכנית "דרך העיניים שלנו" שעסקה בחדשות וראיונות בשפה האמהרית.

בשנים 1996 – 2005 כיהנה כעורכת ראשית של עיתון "פאנה" - עיתון בעברית ואמהרית ליוצאי אתיופיה בישראל, העיתון היחידי שהיה בשפה האמהרית.

בשנים 2005-2008 ניהלה את רק״ע בשפות אמהרית וטיגרית, כיהנה כסגנית מנהלת מחלקה לשפות שונות.

בשנים 2008–2017 כיהנה כמנהלת רשת א בקול ישראל. ערכה והגישה תוכנית טלוויזיה שבועית בשפה האמהרית בערוץ 33, עד שרשות השידור נסגרה.

משנת 2016 צגה חברת דריקטוריון ויו״ר ועדת הביקורת לשיקום ופיתוח הרובע היהודי בעיר העתיקה בירושלים.

משנת 2017 שימשה כמגישת בתחנת הרדיו, כאן רק"ע של תאגיד השידור הישראלי.

בשנת 2020 החלה קריירה בתור מרצה בקריה האקדמית אונו.

כיום צגה מלקו היא חברת כנסת מטעם מפלגת הליכוד.

#### פעילות ציבורית

מלקו רואה בחינוך מפתח לשילוב מלא של בני העדה האתיופית בישראל ופועלת רבות לפתיחת שערים להשכלה גבוהה לבנות ובני העדה. בין היתר בתפקידה מאז 2011 כיושבת ראש "קרן חנן עינור" שמטרתה חלוקת מלגות סוללות דרך להשכלה גבוהה לבנות ובני העדה. לאורך השנים חילקה הקרן 4,000 מלגות. בשנת 2019 חולקו 306 מלגות וב-2020 חולקו 400 מלגות.

מתוך ראיית הצורך בשילוב מלא של הדור הצעיר בעדה בחברה הישראלית, הקימה יחידה לטיפול בילדים יוצאי אתיופיה בתוך המועצה לשלום הילד (1994–1998).

מלקו הייתה בשורה הראשונה והמובילה של הפעילות הציבורית למען שוויון מלא לעולי אתיופיה ובכל אירועי המחאה, ובין היתר זאת שלאחר פרשת השלכת מנות תרומת הדם של העולים ב-1996.

ספרה האוטוביוגרפי "לא בבית ספרנו", העוסק בעלייתה לישראל ובהתמודדותה הנמשכת שלה ושל בנות ובני העדה עם תופעות של גזענות בחברה הישראלית, יצא לאור בשנת 2014 בהוצאת סטימצקי.

ב-2016 מונתה כחברה בצוות למיגור הגזענות נגד יוצאי אתיופיה, שהוקמה על ידי הממשלה. בראש הוועדה עמדה מנכ"לית משרד המשפטים אמי פלמור.

באוקטובר 2019 מונתה כחברה במועצה הציבורית של האקדמיה ללשון העברית. בראש המועצה יושב פרופ' משה בר-אשר.

בדצמבר 2020 מונתה כחברה במועצה הציבורית להגנת הפרטיות. בראש הוועדה יושבת ד"ר שלומית ווגמן-רטנר.

בעבר כיהנה כחברת נשיאות מועצת העיתונות והוועד המנהל של אגודת העיתונאים בירושלים, חברה במועצה הציבורית של מרכז מורשת מנחם בגין, חברת דירקטוריון ויו"ר ועדת הביקורת בחברה לשיקום ופיתוח הרובע היהודי בעיר העתיקה בירושלים ועמיתה במכון גשר למנהיגות.

#### פעילות פוליטית

בשנת 2015, במהלך מערכת הבחירות לכנסת העשרים, הוצבה מלקו במקום השלישי במפלגת כולנו בראשות משה כחלון אך מועמדותה נפסלה על ידי ועדת הבחירות המרכזית, בעקבות כך שהבחירות לכנסת התקיימו פחות ממאה יום לאחר פרישתה מעבודתה ברשות השידור וזהו פרק הזמן המינימלי לצינון.

ב-14 בספטמבר 2022 הוצגה כמשוריינת במקום ה-37 במפלגת הליכוד בבחירות לכנסת העשרים וחמש על ידי יו"ר הליכוד בנימין נתניהו. ב-10 בפברואר 2023, עם כניסתה לתוקף של התפטרותו מהכנסת של אופיר אקוניס במסגרת החוק הנורווגי, החלה כהונתה של מלקו כחברת הכנסת.

### חיים אישיים

אם לשניים. צגה מתגוררת ביישוב צור הדסה שבפרוזדור ירושלים.

זכתה במקום ראשון בתחרות ״מלכת המדבר״ באיתיופיה בשנת 2001.

השתתפה בתחרות ״מלכת המדבר״ 2002 בגרוזיה.

קישורים חיצוניים
----------------

* צגה מלקו, באתר הכנסת
* צגה מלקו, ברשת החברתית פייסבוק
* צגה מלקו, ברשת החברתית אקס (טוויטר)
* צגה מלקו, ברשת החברתית טיקטוק
* צגה מלקו, באתר כנסת פתוחה
* רונית מזרחי, מרב שלום, בגובה העיניים עם צגה מלקו, באתר nrg‏, 3 באפריל 2009
* רויטל בלומנפלד‏, צגה מלקו מכולנו: "מציעים לי להיות מנקה לפחות פעמיים בשבוע", באתר וואלה!‏, 22 בינואר 2015 סרטונים
* נועה פרייס‏, כחלון, נא להכניס לחישוב: רשות השידור תפצה את מנהלת רשת א' ב-330 אלף ש', באתר וואלה!‏, 9 במאי 2017
* הספר לא בבית ספרנו, באתר סטימצקי

הערות שוליים
------------

1. ↑  החלטת יו"ר ועדת הבחירות המרכזית בפ"מ 1/20 בקשת מפלגת כולנו לבחון את כשירותה של גב' צגה מלקו מהתמודדות לכנסת, 26 בינואר 2015
2. ↑  שאול אמסטרדמסקי, נפסלה מועמדותה של צגה מלקו ברשימת "כולנו" לכנסת, באתר כלכליסט, 26 בינואר 2015
3. ↑

| חברי הכנסת המכהנים בכנסת העשרים וחמש |
| --- |
| (חברי הכנסת ששמותיהם מודגשים מכהנים גם כשרים או כסגני שרים בממשלת ישראל השלושים ושבע) |
| סיעות הקואליציה של ממשלת ישראל השלושים ושבע (76 חברי הכנסת) |
| הליכוד (32) | **נתניהו** • **לוין** • **גלנט** • אוחנה • **ברקת** • **דיכטר** • **ישראל כ"ץ** • **קרעי** • דנון • ביטן • אדלשטיין • רביבו • דיסטל-אטבריאן • ואטורי • דנינו • גוטליב • מילביצקי • ביסמוט • סעדה • דלל • **גמליאל** • אופיר כץ • **גולן** • אילוז • קלנר • עטייה • הלוי • מלקו • שקלים • שטרית • פסל • גואטה |
| ש"ס (11) | דרעי • **מלכיאלי** • **ארבל** • אזולאי • **אבוטבול** • **בוסו** • טייב • בצלאל • מישרקי • מלול • מושיאשוילי |
| המחנה הממלכתי (8) | **גנץ** • **איזנקוט** • תמנו • **טרופר** • מיכאל ביטון • כהנא • פרקש-הכהן • שוסטר |
| הציונות הדתית (7) | **סופר** • **סטרוק** • רוטמן • וולדיגר • טל • סולומון • סוכות |
| יהדות התורה (7) | גפני • **טסלר** • אשר • אייכלר • פינדרוס • רוט • ברוכי |
| עוצמה יהודית (6) | **בן גביר** • **וסרלאוף** • אלמוג כהן • פוגל • סון הר-מלך • קרויזר |
| הימין הממלכתי (4) | **סער** • **שאשא-ביטון** • אלקין • השכל |
| נעם (1) | **מעוז** |
| סיעות האופוזיציה (44 חברי הכנסת) |
| יש עתיד (24) | לפיד • מאיר כהן • אלהרר • מירב כהן • שטרן • מיקי לוי • בן ארי • בן ברק • סגלוביץ • טופורובסקי • שיר • רול • להב-הרצנו • בליאק • רון כץ • צרפתי הרכבי • מזרסקי • סאקס פרידמן • דבורה ביטון • טור-פז • דוידסון • שירי • מירון • ירון לוי |
| ישראל ביתנו (6) | ליברמן • פורר • סובה • ניר • מלינובסקי • עמאר |
| רע"מ (5) | עבאס • טאהא • אל-הואשלה • ח'טיב-יאסין • חוג'יראת |
| חד"ש-תע"ל (5) | עודה • טיבי • תומא סלימאן • כסיף • עטאונה |
| העבודה (4) | מיכאלי • לזימי • קריב • רייטן |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007522720405171
* LCCN: no2015088760
* VIAF: 315205668
* WorldCat: lccn-no2015088760

 |